กทม.เตรียมพร้อมเลือกตั้ง ส.ส. พร้อมเชิญชวนประชาชนออกมาใช้สิทธิ์ รับบัตร 1 ใบ กาได้ 1 เบอร์
กทม.เตรียมพร้อมเลือกตั้ง ส.ส. พร้อมเชิญชวนประชาชนออกมาใช้สิทธิ์ รับบัตร 1 ใบ กาได้ 1 เบอร์ นางศิลปสวย ระวีแสงสูรย์ ปลัดกรุงเทพมหานคร เปิดเผยว่า กรุงเทพมหานครมีความพร้อมทั้งด้านบุคลากร สถานที่และอุปกรณ์ ที่ใช้สำหรับการเลือกตั้งสมาชิกสภาผู้แทนราษฎร (ส.ส.)  เนื่องจากที่ผ่านมากรุงเทพมหานครได้จัดอบรมเจ้าหน้าที่ปฏิบัติงานมาอย่างต่อเนื่อง ไม่ว่าจะเป็นเรื่องของการเตรียมความพร้อมในการปฏิบัติงาน การอำนวยความสะดวกในพื้นที่และจัดการจราจรให้แก่ประชาชนที่เดินทางมาใช้สิทธิ์เลือกตั้ง    ขณะเดียวกันสำนักงานเขตทุกเขตได้เตรียมความพร้อม เพื่อรับมือกับสถานการณ์ฉุกเฉินที่อาจเกิดขึ้น  อาทิ จัดเตรียมไฟฟ้าส่องสว่างกรณีไฟฟ้าดับ เตรียมความพร้อมด้านการระบายน้ำ ตรวจสอบความแข็งแรงและความทนทานของป้ายและเต๊นท์ เตรียมจุดบริการประชาชน อาทิ จุดบริการเครื่อมดื่ม รถสุขาเคลื่อนที่ รวมถึงสถานที่พักคอยให้แก่ประชาชนที่มารอใช้สิทธิ์เลือกตั้งสำหรับการเลือกตั้ง ส.ส. ในครั้งนี้ กฏหมายได้กำหนดให้มี ส.ส. ทั่วประเทศ จำนวน 500 คน แบ่งเป็น ส.ส. แบบแบ่งเขต 350 คน และ ส.ส.แบบบัญชีรายชื่อ 150 คน ซึ่ง ในการใช้สิทธิ์ลงคะแนนเลือกตั้ง ส.ส. ครั้งนี้ผู้มีสิทธิ์ลงคะแนนจะได้รับบัตรลงคะแนน 1 ใบ และลงคะแนนได้เพียงหมายเลขเดียวเท่านั้น จึงขอเชิญชวนประชาชนผู้มีสิทธิ์เลือกตั้งนำบัตรประจำตัวประชาชน หรือบัตรหลักฐานอื่นใดที่ออกโดยราชการ หรือหน่วยงานของรัฐ ที่มีรูปถ่ายและมีเลขประจำตัวประชาชนของผู้ถือบัตรที่ยังไม่หมดอายุ เช่นใบขับขี่หรือพาสปอร์ต เป็นต้น ไปแสดงตนขอใช้สิทธิ์ลงคะแนนเลือกตั้ง บริเวณที่เลือกตั้งที่ท่านมีชื่อในทะเบียนบ้าน ตั้งแต่เวลา 8.00 น.-17.00 น.